Alcàsser aprova un pressupost fort, estable i de caràcter social per a 2022.
dj., 27/01/2022 - 20:34

Alcàsser ha aprovat, amb els vots a favor dels grups de govern (PSPV-PSOE i C's) i el suport de Compromís – en total 8 vots a favor – el pressupost municipal per a 2022 que ascendeix a 7.611.973,95 €, la qual cosa suposa un increment del 4,11% respecte al de 2021. Tan sols el Partit Popular ha votat en contra dels comptes municipals.

Tal com ha explicat l'alcaldessa del municipi, Eva Zamora, «es tracta d'un pressupost estable, fort i de caràcter social, que dona prioritat a l'atenció de les persones més vulnerables amb l'objectiu d'acompanyar-les en el camí de la integració social, però sense oblidar les peticions i prestacions de serveis per a la resta de la ciutadania».

D'aquesta manera, es reforcen els serveis socials del municipi amb la incorporació de més personal per a atendre les necessitats de salut mental de la localitat. Així mateix, en matèria de personal, aquest pressupost recull íntegrament la RPT aprovada el passat mes de gener; a més de sustentar la contractació d'un dinamitzador juvenil per a completar l'oferta per a aquest segment de la població.

Els comptes municipals de 2022 incrementen també la partida per a les ajudes socials en un 30%, de la mateixa manera que es prioritzen àrees tan importants com l'Educació o la Cultura, mantenint les beques menjador, els xecs d'Infantil, així com ampliant la programació cultural com un motor dinamitzador d'Alcàsser.

I tota aquesta inversió es duu a terme sense oblidar els programes i contractes i serveis que ja s'oferien en anys anteriors en matera d'Educació, Igualtat, Serveis Socials, Esport, Joventut i Formació Ocupacional. En aquest punt, cal destacar que el pressupost d'Alcàsser per a enguany contempla, a més, un reforç tant dels serveis de neteja viària, com en matèria d'infraestructures.

Finalment, destaca l'augment en un 75% de les subvencions a les associacions esportives i de caràcter social, mantenint la resta amb el mateix import fixat en 2021.

Respecte a les inversions, aquest pressupost contempla les de caràcter recurrent, com és l'administració electrònica o la maquinària per a facilitar el treball de les brigades municipals, deixant les inversions de gran importància per al romanent de tresoreria positiu.

Per a Zamora és necessari recalcar que «els comptes municipals sempre tenen com a fil conductor transversal l'eficiència energètica, ja que aquest equip de govern està compromés amb el compliment dels Objectius de Desenvolupament Sostenible 2030». En aquest sentit, l'alcaldessa ha recordat que «sense deixar de costat la lluita contra el canvi climàtic, el pressupost de 2022 és un pressupost per a la reconstrucció del nostre poble, enfocat sempre a facilitar la vida de les persones d'Alcàsser».